[pic] | KOMISIJA EVROPSKIH SKUPNOSTI |

Bruselj, 22.4.2008

COM(2008) 221 konč.

2006/0304 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES o

skupnem stališču Sveta glede sprejetja Direktive Evropskega parlamenta in Sveta o spremembi Direktive 2003/87/ES zaradi vključitve letalskih dejavnosti v sistem za trgovanje s pravicami do emisije toplogrednih plinov v Skupnosti

2006/0304 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES o

skupnem stališču Sveta glede sprejetja Direktive Evropskega parlamenta in Sveta o spremembi Direktive 2003/87/ES zaradi vključitve letalskih dejavnosti v sistem za trgovanje s pravicami do emisije toplogrednih plinov v Skupnosti

(Besedilo velja za EGP)

1. OZADJE

Datum predložitve predloga EP in Svetu (dokument COM(2006)818 konč. – 2006/0304COD): | 20. december 2006 |

Datum mnenja Evropskega ekonomsko-socialnega odbora: | 31. maj 2007 |

Datum mnenja Odbora regij: | 10. oktober 2007 |

Datum mnenja Evropskega parlamenta, prva obravnava: | 13. november 2007 |

Datum sprejetja skupnega stališča (soglasje): | 18. april 2008 |

2. CILJ PREDLOGA KOMISIJE

Cilj predloga je zmanjšati vedno večji vpliv letalstva na podnebne spremembe z vključitvijo letalstva v sistem Skupnosti za trgovanje z emisijami. Predlog je del obsežnega pristopa k zmanjšanju vpliva letalstva na podnebne spremembe, ki je opredeljen v dokumentu COM(2005)459 konč. z dne 27. septembra 2005.

3. PRIPOMBE NA SKUPNO STALIŠČE

3.1 Splošne pripombe

Evropski parlament je podal svoje mnenje na prvi obravnavi 13. novembra 2007. Komisija je v celoti, delno ali načelno sprejela 22 od 59 sprememb, ki jih je na prvi obravnavi predlagal Evropski parlament. Enajst od teh 22 sprememb je že, vsaj delno, upoštevanih v skupnem stališču.

Komisija je v celoti, načelno ali delno sprejela spremembe, ki pojasnjujejo ozadje predloga in se ne odmikajo od splošnega cilja predloga. Med njimi so tudi spremembe kategorij posebnih vrst letov, ki niso vključeni v sistem.

Komisija je zavrnila spremembe, ki bi spremenile naravo predloga, na primer spremembe, ki bi omejile zmožnost letalskega sektorja za nakup pravic od drugih sektorjev, ki so vključeni v sistem EU za trgovanje z emisijami. Zavrnila je tudi spremembe, ki so tehnično neizvedljive ali pomenijo nepotrebno upravno breme.

Komisija meni, da skupno stališče ne spreminja pristopa ali ciljev predloga, zato ga podpira v sedanji obliki.

3.2. Podrobne pripombe

3.2.1. Spremembe Parlamenta, ki jih je Komisija sprejela in so v celoti, delno ali načelno vključene v skupno stališče

Spremembe 14, 76, 30, 40, 47, 49, 51, 52 in 53 so bile v skupno stališče vključene z nekoliko drugačnim besedilom. Sprememba 30 je koristna pojasnitev in je v skladu s členom 18 Direktive ter je bila v celoti vključena v skupno stališče Sveta. Spremembi 76 in 14 se nanašata na uporabo dražbe pravic in sta vključeni v obsegu, da izrecno navajata, da je treba prihodke iz dražb pravic porabiti za reševanje problema podnebnih sprememb v EU in tretjih državah, ter v obsegu, da se takšni ukrepi lahko uporabijo za spodbujanje okolju prijaznega prometa. Sprememba 40 je sprejemljiva, saj bi zagotovila, da so določbe o uporabi CER in ERU s strani letalskih prevoznikov skladne z določbami, ki veljajo za druge sektorje od leta 2013. Sprememba 47 je bila vključena v obsegu, da zagotavlja črtanje mehanizma pretvorbe pravic, ki ga zajema predlog Komisije. Namen spremembe 49 je izraziti stališče EU, da je s preostalim svetom pripravljena najti skupno rešitev vprašanja emisij iz letalstva in svoj sistem prilagoditi pravilom skupnega sistema, o katerem bi se dogovorili s tretjimi državami. Pomen te spremembe je upoštevan v skupnem stališču. Sprememba 51 je vključena v skupno stališče v obsegu, da bi bilo treba v sistem vključiti državniške lete voditeljev držav. Spremembi 52 in 53 sta vključeni, saj skupno stališče zagotavlja izključitev letov za iskanje in reševanje, letov za gašenje požarov, letov v humanitarne namene in letov v primeru nujne medicinske pomoči. Spremembi 70 in 79 sta vključeni v obsegu, da so v skupnem stališču izključeni lete za preverjanje, preizkušanje ali certificiranje letal ali letalske ali zemeljske opreme.

3.2.2. Spremembe Parlamenta, ki jih je Komisija zavrnila, vendar so v celoti, delno ali načelno vključene v skupno stališče

Pet sprememb, ki jih je Komisija zavrnila, je bilo v celoti, delno ali načelno vključenih v skupno stališče.

Sprememba 13 je bila sprejeta v obsegu, da skupno stališče Sveta v uvodnih izjavah vključuje navedbo 20-odstotnega cilja. Komisija se strinja, da mora letalski sektor prispevati k doseganju skupnega cilja EU glede zmanjšanja emisij za 20 do 30 odstotkov v primerjavi z vrednostmi iz leta 1990.

Pomen sprememb 22, 28 in 33 , ki se nanašajo na potrebo po rezervi pravic za nove udeležence v letalskem sektorju, je bil vključen v skupno stališče z vključitvijo novega člena 3f, ki določa posebno rezervo pravic za nove in hitro rastoče letalske prevoznike.

Sprememba 78 je vključena v skupno stališče v obsegu, da je določeno, da so vsi leti na letališča v EU in z njih vključijo v sistem že od samega začetka in ne postopno, kot je predlagala Komisija.

3.2.3. Spremembe Parlamenta, ki jih je Komisija v celoti, delno ali načelno sprejela, vendar niso vključene v skupno stališče

Spremembe 1, 3, 4, 5, 7, 8, 10, 35, 45, 17 in 65 je Komisija sprejela delno ali načelno, a jih ni vključila v skupno stališče. Večinoma se nanašajo na manjše spremembe uvodnih izjav.

3.2.4. Spremembe Parlamenta, ki sta jih Komisija in Svet zavrnila ter niso vključene v skupno stališče

Tiste spremembe Parlamenta, ki se nanašajo zlasti na opredelitve v predlogu, omejitev uporabe pravic iz drugih sektorjev s strani letalskih prevoznikov, množitelj za upoštevanje vplivov letalstva, ki niso povezani s CO2, in pragovno vrednost teže za izvzetje iz sistema, za Komisijo ali Svet niso bile sprejemljive in niso vključene v skupno stališče.

3.2.5. Spremembe predloga, ki jih je uvedel Svet

Svet je predlagal naslednje glavne spremembe predloga Komisije:

Datum začetka: V skupnem stališču Sveta je določeno, da morajo biti od leta 2012 vsi leti vključeni v sistem. S tem je izločena določba iz predloga Komisije, na podlagi katere je treba lete med letališči v EU vključiti leta 2011. Čeprav Komisija daje prednost izvirnemu predlogu za postopen pristop, lahko sprejme enostopenjski pristop. Komisija želi, da se sistem začne izvajati čim hitreje, vendar je leto 2012 za Komisijo sprejemljivo, ker je za dokončen dogovor o zakonodaji in uvedbo izvedbenih ukrepov potreben čas ter ker bodo vsi leti vključeni v sistem na isti datum.

Prihodki iz dražb pravic: V predlogu Komisije je določeno, da se prihodki iz dražb pravic uporabijo za prilagajanje podnebnim spremembam in njihovo blažitev ter za kritje stroškov upravljanja sistema. Komisija obžaluje, da je v skupnem stališču besedilo oslabljeno tako, da je navedeno le, da bi se prihodki iz dražb pravic morali uporabiti v te namene.

Revizija zgornjih mej: Skupno stališče vključuje določbo, na podlagi katere Komisija do 1. junija 2015 revidira delovanje Direktive glede na letalske dejavnosti. Revizija zajema obseg, do katerega je treba zmanjšati celotno količino pravic, ki se dodelijo letalskim prevoznikom, in sicer v skladu s skupnimi cilji zmanjšanja emisij. Komisija se strinja, da je takšna revizija ustrezna.

Ukrepi interakcije s tretjimi državami: V predlogu Komisiji je določeno, da so leti iz tretjih držav izvzeti iz sistema, če zanje v teh državah veljajo enakovredni ukrepi. Skupno stališče Sveta zagotavlja prilagodljivejši pristop za določitev najboljše možnosti, da se zagotovi interakcija med sistemom Skupnosti in ukrepi, ki jih sprejmejo tretje države. Komisija ta pristop podpira.

Raven dražb pravic: Komisija je predlagala, da mora biti v obdobju pred letom 2013 odstotek pravic, ki se v letalskem sektorju prodajo na dražbi, povprečje odstotkov, ki jih predlagajo države članice, pri katerih so dražbe pravic vključene v nacionalne načrte za dodelitev pravic. Na podlagi sedanjih informacij, ki jih ima Komisija na voljo glede načrtov dražb pravic, naj bi tehtano povprečje znašalo okoli 7–8 %. Komisija še vedno meni, da je izvirni predlog najboljša možnost, vendar je za Komisijo 10 %, določenih v skupnem stališču Sveta, sprejemljivih, saj zaradi take številke v praksi pri dražbah pravic ne nastanejo prevelike razlike v obravnavi letalstva in drugih gospodarskih sektorjev.

V predlogu Komisije so določene ravni za dražbe pravic v prihodnjih obdobjih, da bi se upoštevali izsledki splošnega pregleda Direktive 2003/87/ES. Skupno stališče Sveta določa, da se lahko delež dražb pravic v prihodnjih obdobjih poveča kot del splošnega pregleda Direktive 2003/87/ES. Za Komisijo je to sprejemljivo. V predlogu Komisije za Direktivo Evropskega parlamenta in Sveta o spremembi Direktive 2003/87/ES, s katerim bi se izboljšal in razširil sistem Skupnosti za trgovanje s pravicami do emisije toplogrednih plinov (COM(2008) 16 konč.), je določeno, da je „letalstvo […] treba obravnavati na isti način, kot druge industrijske panoge, ki prejemajo prehodne brezplačne pravice, in ne kot proizvajalce električne energije, kar pomeni, da je treba od leta 2013 dalje 80 % pravic dodeliti brezplačno v letu 2013, nato pa se morajo brezplačne pravice za letalstvo vsako leto zmanjšati za enak znesek do ukinitve brezplačne dodelitve pravic leta 2020.“

Prilagoditev določb o referenčnih merilih: V skupnem stališču sta prilagojena koristni tovor in razdalja, ki se uporabita za izračun tonskih kilometrov, ki jih opravi vsak letalski prevoznik in ki so osnova za referenčna merila, na podlagi katerih se razdelijo brezplačne pravice. Privzeta teža vsakega potnika in njegove prijavljene prtljage je povečana na 110 kg, razdalji velikega kroga pa je dodanih 95 km. Komisija obžaluje, da Svet ni sprejel predlaganih referenčnih meril, vendar lahko za dosego soglasja sprejme ta pristop.

Načrti za spremljanje in poročanje: Skupno stališče uvaja dodatno obveznost za države članice, da te zagotovijo, da letalski prevozniki predložijo načrte za spremljanje, v katerih so določeni ukrepi za spremljanje in sporočanje podatkov o emisijah in tonskih kilometrih. Komisija meni, da bo ta dodatna obveznost prispevala k zagotovitvi, da se bodo vsi letalski prevozniki zavedali obveznosti glede spremljanja, ki zanje veljajo v okviru sistema.

Posebna rezerva pravic: Skupno stališče Sveta vsebuje nov člen, v katerem je določeno, da se za nove in hitro rastoče letalske prevoznike ustvari posebna rezerva pravic (več kot 18 % na leto v letih po izhodiščnem letu za dodelitev pravic letalskim prevoznikom). V novem členu je določeno, da se za rezervo predvidi 3 % pravic in da se pravice razdelijo enkratno na podlagi istega sistema referenčnih meril, ki je predlagan za začetno dodelitev pravic. Čeprav Komisija daje prednost temu, da se za nove udeležence ne sprejme nobeno posebno določilo, lahko sprejme novi člen, saj vsebuje zadostne varnostne ukrepe za zagotovitev, da je njegov učinek omejen in da ne oslabi metodologije za dodelitev pravic, določene v predlogu Komisije.

Pretvorba pravic letalskega sektorja: Ker emisije v mednarodnem letalstvu niso zajete v obveznostih držav članic na podlagi Kjotskega protokola, lahko pravice, dodeljene letalskemu sektorju, letalski prevozniki uporabijo le za zagotovitev skladnosti. To je nujno za ohranitev celovitosti računovodskega sistema, na podlagi katerega so pravice vezane na količine ( aviation allowances unit – AAU), dodeljene v obdobju 2008–2012. Predlog Komisije pa je vključeval določbo, na podlagi katere bi letalski prevozniki lahko pretvorili svoje pravice v pravice, ki bi jih lahko uporabili drugi prevozniki. V skupnem stališču je ta določba črtana. Čeprav Komisija daje prednost temu, da se vključi določba o pretvorbi pravic, meni, da je črtanje te določbe sprejemljivo, zato da se čim hitreje doseže soglasje.

Določbe o izvrševanju: Svet je predlagal dodatne ukrepe za izvrševanje, da bi lahko država članica Komisijo zaprosila, naj za letalskega prevoznika na ravni Skupnosti sprejme odločitev o uvedbi prepovedi opravljanja letov, kadar prevoznik ne izpolni obveznosti na podlagi sistema in je država članica izčrpala ukrepe za izvrševanje. Ukrepi za izvrševanje so bistveni za zagotovitev, da je sistem učinkovit pri zmanjševanju vpliva letalstva na podnebne spremembe. Z dodatnim členom so mehanizmi za izvrševanje v okviru sistema okrepljeni, ta člen pa je tudi dodatna spodbuda za izpolnjevanje obveznosti. Komisija zato soglaša z vključitvijo dodatnih določb.

Izjema de minimis : Skupno stališče vsebuje več sprememb izjem, ki na podlagi predloga Komisije niso vključene v sistem. Najpomembnejša sprememba je vključitev izjeme de minimis , na podlagi katere bi bili iz sistema izključeni komercialni letalski prevozniki, ki v treh zaporednih štirimesečnih obdobjih opravijo manj kot 243 letov na obdobje. Komisija podpira izjemo de minimis , na podlagi katere bi bili izključeni prevozniki, ki v EU ne letijo pogosto in lahko zlasti pomagajo letalskim družbam v državah v razvoju z najšibkejšimi povezavami v EU.

4. SKLEP

Spremembe, ki jih je uvedel Svet, so za Komisijo sprejemljive, saj so v skladu s ciljem zmanjšanja emisij v letalstvu, ki povzročajo podnebne spremembe, in temeljijo na predlogu Komisije. Komisija lahko zato sprejme skupno stališče.